በዩሮፓ ሊግ ሲቪያ እና ሻካታር ግማሽ ፍጻሜውን ተቀላቅለዋል
አዲስ አበባ ፣ ነሃሴ 6 ፣ 2012 (ኤፍ ቢ ሲ) የዩሮፓ ሊግ የሩብ ፍጻሜ ጨዋታዎች ትናንት ምሽት ተካሄደዋል፡፡በጀርመን እየተደረገ ባለው ውድድር የስፔኑ ሲቪያ እና የዩክሬኑ ሻካታር ዶኔስክ ግማሽ ፍጻሜ መቀላቀላቸውን አረጋግጠዋል፡፡ከእንግሊዙ ወልቨርሃምፕተን ወንደረርስ ጋር የተጫወተው ሲቪያ 1 ለ 0 በሆነ ውጤት አሸንፏል፡፡በጨዋታው ወልቭሶች አዳማ ትራኦሬ ተጠልፎ ያገኙትን የፍጹም ቅጣት ራውል ጂሜኔዝ አባክኖታል፡፡ለሲቪያ ኦካምፖስ በጨዋታው መጠናቀቂያ ላይ የማሸነፊያዋን ጎል አስቆጥሯል፡፡በሌላ ጨዋታ ሻካታር ዶኔስክ ባዜልን 4 ለ 1 በሆነ ውጤት አሸንፎታል፡፡ለሻካታር ሞራኤስ፣ ታይሰን፣ ሎሬንኮ እና ዶስ ሳንቶስ የድል ጎሎቹን ሲያስቆጥሩ ወልፍስዊንከል ለባዜል ማስተዛዛኛዋን አስቆጥሯል፡፡በግማሽ ፍጻሜው ሲቪያ ከማንቼስተር ዩናይትድ እንዲሁም ሻካታር ከኢንተር ሚላን ይገናኛሉ፡፡